31992L0067
L 268/73
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
ДИРЕКТИВА 92/67/ЕИО НА СЪВЕТА
от 14 юли 1992 година
за изменение на Директива 89/662/ЕИО относно ветеринарните проверки по отношение на търговията вътре в Общността с оглед доизграждането на вътрешния пазар
СЪВЕТЪТ НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската икономическа общност и по-специално член 43 от него,
като взе предвид предложението на Комисията (1),
като взе предвид становището на Европейския парламент (2),
като има предвид, че Общността следва да приеме мерки за постепенното изграждане на вътрешния пазар в продължение на периода до 31 декември 1992 г.;
като има предвид, че Директива 89/662/ЕИО (3) предвижда да се преустанови извършването на ветеринарни проверки на определени животински продукти на вътрешните граници на Общността;
като има предвид, че след приемането на Директива 89/662/ЕИО, Съветът установи принципите за организирането на ветеринарни проверки на продукти, въвеждани от трети страни в Общността; като има предвид, че във връзка с това трябва да се вземат под внимание разпоредбите на Директива 90/675/ЕИО на Съвета от 10 декември 1990 г. за определяне на принципите относно организацията на ветеринарните проверки на продукти, въведени в Общността от трети страни (4) и Директива 91/496/ЕИО на Съвета от 15 юли 1991 г. за установяване на принципите относно организацията на ветеринарните проверки на животни, въведени в Общността от трети страни и за изменение на Директиви 89/662/ЕИО, 90/425/ЕИО и 90/675/ЕИО (5);
като има предвид, че съгласно член 14, трета алинея от Директива 89/662/ЕИО, преди 31 декември 1991 г. Съветът следва да определи окончателния режим, който да се прилага при търговията с продуктите, които са включени в списъка от приложение Б;
като има предвид, че съгласно член 21, четвърта алинея от Директива 90/425/ЕИО на Съвета от 26 юни 1990 г. относно ветеринарните и зоотехническите проверки, приложими при търговията в Общността с определени видове живи животни и продукти с оглед изграждането на вътрешния пазар (6), в обхвата на Директива 89/662/ЕИО, а и на посочената директива трябва да бъдат включени животните и продуктите от животински произход, които не се включват в обхвата на посочените две директиви;
като има предвид, че съгласно член 21 от Директива 89/662/ЕИО Съветът трябва да определи режима, приложим при изтичането на срока на действие на преходните разпоредби, определени в член 20; като има предвид, че в тази връзка трябва да се вземе под внимание постигнатият напредък в Общността както по отношение на определянето на правила относно продуктите от трети страни, така и по отношение на хармонизирането на мерките за контрол на шапа и чумата по свинете, които са включени в Директива 90/423/ЕИО на Съвета от 26 юни 1990 г. за изменение на Директива 85/511/ЕИО относно въвеждане на мерки на Общността за борба с болестта шап, Директива 64/432/ЕИО относно проблеми, свързани със здравето на животните, които засягат търговията в Общността с говеда и свине, и Директива 72/462/ЕИО относно санитарните и ветеринарно-медицинските проблеми при внос на животни от рода на едрия рогат добитък и свине, както и на прясно месо или месни продукти от трети страни (7), и в Директива 91/685/ЕИО на Съвета от 11 декември 1991 г. за изменение на Директива 80/217/ЕИО относно въвеждане на мерки на Общността за борба с класическата чума по свинете (8);
като има предвид, че като се отчита благоприятният напредък в хармонизирането на ветеринарните въпроси, всички ветеринарни проверки на животински продукти, извършвани на вътрешните граници следва да бъдат преустановени, считано от 1 юли 1992 г.,
ПРИЕ НАСТОЯЩАТА ДИРЕКТИВА:
Член 1
Директива 89/662/ЕИО се изменя, както следва:
1.
В член 6, параграф 2 датата 1 януари 1993 г. се заменя с датата 1 юли 1992 г.;
2.
В член 8, параграф 2, първа алинея се добавят думите „с изключение на случая, предвиден в четвъртата алинея,“;
3.
В член 8, параграф 2, четвърта алинея, се заличават думите „и без да се засяга посоченото по-горе право на обжалване“;
4.
В член 14, първа алинея се заличават думите „До 31 декември 1992 г.“;
5.
В член 14, алинеи втора и трета се заменят със следната алинея:
„Държавите-членки уведомяват Комисията и другите държави-членки за условията и процедурите, които се прилагат при търговията с продуктите, посочени в първа алинея.“;
6.
Член 16 се заменя със следното:
„Член 16
1. Държавите-членки представят на Комисията под формата на хармонизиран образец основна информация относно ветеринарните проверки, които се извършват съгласно настоящата директива.
2. Комисията проучва информацията, посочена в параграф 1, в рамките на Постоянния ветеринарен комитет, като в съответствие с процедурата, определена в член 18, тя може да приеме подходящи мерки.
3. Подробни правила за прилагането на настоящия член, по-специално по отношение на честотата на съобщаване на информацията, формата, под която ще се представя информацията и нейния вид, се изготвят в съответствие с процедурата, определена в член 18.“
7.
член 19, параграф 1 се заличава;
8.
член 20 се заменя със следното:
„Член 20
С цел постепенното въвеждане на режима на контрол, предвиден в настоящата директива, държавите-членки могат до 31 декември 1992 г. по време на транспортиране да извършват:
-
проверки на документацията на продуктите, посочени в приложения А и Б или на продукти, внесени от трети страни;
-
случайни ветеринарни проверки на проби с недискриминационен характер на продуктите, посочени в приложение Б.“;
9.
член 21 се заличава;
10.
към приложение Б се добавя следната алинея:
„Други продукти от животински произход, които не са включени в обхвата на приложение А към настоящата директива, нито в приложение А или приложение Б, раздел Б към Директива 90/425/ЕИО (9); тези продукти се определят в съответствие с процедурата, предвидена в член 18.
Член 2
1. Държавите-членки въвеждат в сила законовите, подзаконовите и административните разпоредби, необходими, за да се съобразят с настоящата директива преди 1 юли 1992 г. Те незабавно информират Комисията за това.
Когато държавите-членки приемат тези разпоредби, в тях се съдържа позоваване на настоящата директива или то се извършва при официалното им публикуване. Условията и редът на позоваване се определят от държавите-членки.
2. Държавите-членки предоставят на Комисията текста на основните разпоредби от националното законодателство, които приемат в областта, уредена с настоящата директива.
Член 3
Адресати на настоящата директива са държавите-членки.
Съставено в Брюксел на 14 юли 1992 година.